Fl-10 ta' Diċembru, niċċelebraw Jum id-Drittijiet tal-Bniedem. Dan il-jum jistħoqqlu l-attenzjoni tagħna peress li jfakkar l-iffirmar tad-Dikjarazzjoni Universali tad-Drittijiet tal-Bniedem fl-1948. Illum huwa aktar importanti minn qatt qabel li wieħed jiftakar li d-drittijiet tal-bniedem huma universali u indiviżibbli, u li l-isforzi tagħna biex niddefenduhom qatt ma jistgħu jieqfu. Il-pandemija tal-coronavirus kabbret u aggravat uħud mill-akbar sfidi li qed tiffaċċja d-dinja, inkluż fir-rigward tad-drittijiet tal-bniedem, id-demokrazija u l-istat tad-dritt. F'ħafna partijiet tad-dinja rajna xejriet inkwetanti: iċ-ċensura u r-restrizzjonijiet għal-libertà tal-espressjoni, id-diskriminazzjoni, iż-żieda tal-inugwaljanzi, iż-żieda fil-vjolenza kontra n-nisa u l-bniet kif ukoll detenzjonijiet arbitrarji li m'għandu jkollhom l-ebda post fir-rispons għall-coronavirus. Iżda ħaġa waħda hija ċara: l-Unjoni Ewropea tibqa' impenjata li tirrispetta, tipproteġi u tiggarantixxi d-drittijiet tal-bniedem għal kullħadd; dan il-valur fundatur ser jkompli jiggwida l-azzjonijiet kollha tagħna. Ħadd ma għandu jitħalla l-art, l-ebda dritt tal-bniedem ma għandu jiġi injorat. Il-pandemija tal-coronavirus ħolqot ukoll opportunità għal azzjoni kollettiva aktar b'saħħitha. Fix-xenarju ġeopolitiku li qed jinbidel tal-lum, l-Unjoni Ewropea tibqa' l-aktar sostenitur b'saħħtu tal-multilateraliżmu bid-drittijiet tal-bniedem fil-qalba tiegħu. Dan il-jum huwa opportunità biex jitfakkar dak li għamlet l-Unjoni Ewropea biex tavvanza d-drittijiet tal-bniedem madwar id-dinja. Din is-sena kien hemm xi suċċessi notevoli. F'nofs pandemija globali, l-UE adottat il-Pjan ta' Azzjoni l-ġdid tal-UE dwar id-Drittijiet tal-Bniedem u d-Demokrazija, li jistabbilixxi pjan direzzjonali ambizzjuż għall-azzjoni esterna għall-ħames snin li ġejjin. Dan il-Pjan ta' Azzjoni huwa opportunità biex nagħtu ħajja ġdida lill-ħidma tagħna fil-qasam tad-drittijiet tal-bniedem u d-demokrazija. L-istabbiliment ta' Reġim ta' Sanzjonijiet Globali tal-UE għad-Drittijiet tal-Bniedem, li jagħtina s-setgħa li nimponu sanzjonijiet, b'iffriżar tal-assi u projbizzjonijiet fuq l-ivvjaġġar, fuq dawk involuti fi ksur u abbużi serji tad-drittijiet tal-bniedem huwa pass tanġibbli ieħor li ser isaħħaħ aktar l-azzjoni kollettiva dwar id-drittijiet tal-bniedem. Matul din is-sena, l-UE kienet leħen ewlieni fl-istituzzjonijiet multilaterali li jaħdmu biex jiddefendu d-drittijiet tal-bniedem. Il-bini ta' koalizzjonijiet transreġjonali b'appoġġ għall-azzjoni tan-NU kien prijorità ewlenija. Il-ħidma tagħna b'appoġġ għall-azzjoni tan-NU dwar il-Belarussja hija eżempju ewlieni. Fl-ispettru kollu tad-drittijiet tal-bniedem, l-Unjoni Ewropea fittxet li ġġib fokus imġedded u tibni alleanzi. Fuq il-post, id-Delegazzjonijiet tal-UE u l-Ambaxxati tal-Istati Membri appoġġaw lill-organizzazzjonijiet tas-soċjetà ċivili u lid-difensuri tad-drittijiet tal-bniedem, fejn xi drabi ħarġuhom mill-periklu, osservaw proċessi f'ħafna partijiet tad-dinja mir-Russja għall-Kolombja u Hong Kong, u filwaqt li ħadmu fuq proġetti li javvanzaw id-drittijiet tan-nisa u l-bniet, persuni f'sitwazzjonijiet vulnerabbli, il-libertà tal-media u jappoġġaw lis-soċjetà ċivili. L-UE u l-Istati Membri tagħha ser jippromwovu t-tgawdija sħiħa tad-drittijiet tal-bniedem min-nisa u l-bniet, l-ugwaljanza bejn il-ġeneri u t-tisħiħ tal-pożizzjoni tan-nisa u l-bniet bħala prijorità. Madankollu, għad fadal ħafna xi jsir. Filwaqt li tħares lejn l-2021 u lil hinn, l-Unjoni Ewropea timpenja ruħha li taħdem flimkien mas-sħab tagħha biex turi tmexxija dwar kwistjonijiet tad-drittijiet tal-bniedem u biex taħdem biex issaħħaħ il-protezzjoni tad-drittijiet tal-bniedem fid-dinja ta' wara l-COVID-19.